Document ID: 32012R0494

KOMISSION ASETUS (EU) N:o 494/2012,
annettu 11 päivänä kesäkuuta 2012,
Euroopan lentoturvallisuusviraston perimistä maksuista ja palkkioista annetun asetuksen (EY) N:o 593/2007 muuttamisesta
(ETA:n kannalta merkityksellinen teksti)
EUROOPAN KOMISSIO, joka
ottaa huomioon Euroopan unionin toiminnasta tehdyn sopimuksen ja erityisesti sen 100 artiklan 2 kohdan,
ottaa huomioon yhteisistä siviili-ilmailua koskevista säännöistä ja Euroopan lentoturvallisuusviraston perustamisesta sekä neuvoston direktiivin 91/670/ETY, asetuksen (EY) N:o 1592/2002 ja direktiivin 2004/36/EY kumoamisesta 20 päivänä helmikuuta 2008 annetun Euroopan parlamentin ja neuvoston asetuksen (EY) N:o 216/2008 (1) ja erityisesti sen 64 artiklan 1 kohdan,
on kuullut Euroopan lentoturvallisuusviraston hallintoneuvostoa,
sekä katsoo seuraavaa:
(1)
Asetuksella (EY) N:o 216/2008 on laajennettu Euroopan lentoturvallisuusviraston, jäljempänä ’virasto’ toimialaa siten, että virasto on nykyisin velvollinen antamaan laajennetun toimialan mukaisen hyväksyntätoiminnan tuloksena todistuksen, hyväksynnän, luvan tai muun asiakirjan.
(2)
Euroopan lentoturvallisuusviraston perimistä maksuista ja palkkioista 31 päivänä toukokuuta 2007 annetun komission asetuksen (EY) N:o 593/2007 (2) mukaan mistään asetuksen (EY) N:o 216/2008 5 artiklan 5 kohdan e alakohdassa, 21, 22, 22a, 22b ja 23 artiklassa tarkoitetusta hyväksyntätoiminnasta ei saa periä maksuja tai palkkioita, lukuun ottamatta toimintaa, joka yksilöidään ilma-alusten ja niihin liittyvien tuotteiden, osien ja laitteiden lentokelpoisuus- ja ympäristöhyväksyntää sekä suunnittelu- ja tuotanto-organisaatioiden hyväksyntää koskevista täytäntöönpanosäännöistä 24 päivänä syyskuuta 2003 annetussa komission asetuksessa (EY) N:o 1702/2003 (3) ja lentokelpoisuuden ja ilmailutuotteiden, osien ja laitteiden ylläpidosta, ja näihin tehtäviin osallistuvien organisaatioiden ja henkilöstön hyväksymisestä 20 päivänä marraskuuta 2003 annetussa komission asetuksessa (EY) N:o 2042/2003 (4).
(3)
Tässä asetuksessa tarkoitetut maksut ja palkkiot olisi vahvistettava läpinäkyvällä, oikeudenmukaisella ja yhdenmukaisella tavalla ja niiden olisi vastattava kunkin yksittäisen palvelun tosiasiallisia kustannuksia asetuksen (EY) N:o 216/2008 64 artiklan 4 kohdan b alakohdassa säädetyllä tavalla. Samalla on tarpeen säilyttää tasapaino virastolle sen hyväksyntätehtävistä aiheutuvien kokonaiskustannusten ja sen perimistä maksuista saatavien kokonaistulojen välillä.
(4)
Yritysten maantieteellinen sijoittautuminen jäsenvaltioiden alueille ei saisi johtaa syrjintään niiden välillä maksuista päätettäessä.
(5)
Hakijalla olisi oltava oikeus pyytää arvio tarjottavasta palvelusta maksettavan maksun odotettavissa olevasta määrästä. Maksettavan määrän määrittämisessä käytettyjen perusteiden on oltava selkeitä, yhdenmukaisia ja julkisia. Jos tämän määrän määrittäminen tarkoin ennalta käsin ei ole mahdollista, viraston olisi laadittava läpinäkyvät periaatteet tarjottavasta palvelusta maksettavan maksun määrän arvioimiseksi.
(6)
Tämän asetuksen nojalla perittäville maksuille ja palkkioille olisi vahvistettava maksuajat. Maksujen suorittamatta jättämisestä olisi säädettävä asianmukaiset seuraamukset kuten asiaan liittyvän hakumenettelyn keskeytys, asiaan liittyvien hyväksyntöjen mitätöinti, samalle hakijalle tarjottavien palvelujen lopettaminen ja puuttuvan maksun takaisinperintä käytettävissä olevin keinoin.
(7)
Viraston päätöksistä tehtävistä valituksista perittävät maksut olisi maksettava kokonaisuudessaan ennen kuin valitus todetaan päteväksi.
(8)
Ennen maksujen muuttamista on kuultava asianomaisia osapuolia. Lisäksi viraston olisi säännöllisin väliajoin tiedotettava asianosaisille maksujen laskentatavasta ja -perusteista, jotta asianosaiset saavat käsityksen virastolle aiheutuvista kuluista ja jotta yrityksiin päin vallitsee asiaankuuluva taloudellinen läpinäkyvyys ja ne kykenevät ennakoimaan niiltä perittävien maksujen kustannukset. Sen vuoksi maksujen tasoa olisi voitava tarkistaa vuosittain viraston taloudellisten tulosten ja ennusteiden pohjalta.
(9)
Sen vuoksi asetusta (EY) N:o 593/2007 olisi muutettava.
(10)
Tässä asetuksessa säädetyt toimenpiteet ovat asetuksen (EY) N:o 216/2008 65 artiklalla perustetun komitean lausunnon mukaiset,
ON HYVÄKSYNYT TÄMÄN ASETUKSEN:
1 artikla
Muutetaan asetus (EY) N:o 593/2007 seuraavasti:
1)
Korvataan 1 artiklan toinen kohta seuraavasti:
”Siinä määritetään erityisesti tapaukset, joissa asetuksen (EY) N:o 216/2008 64 artiklan 4 kohdassa tarkoitetut maksut ja palkkiot peritään, sekä kyseisten maksujen ja palkkioiden määrät ja maksuehdot.”
2)
2 artiklan a-d alakohta korvataan seuraavasti:
”a)
’maksuilla’ summia, jotka virasto perii hakijoilta hyväksyntätehtävistä;
b)
’palkkioilla’ summia, jotka virasto perii suorittamistaan palveluista hakijalta, joka vastaanottaa kyseiset palvelut, lukuun ottamatta viraston suorittamia hyväksyntätehtäviä ja mukaan lukien tavaroiden toimitus;
c)
’hyväksyntätehtävillä’ kaikkia viraston toimia, joita todistusten myöntäminen, uusiminen ja muuttaminen asetuksen (EY) N:o 216/2008 ja sen täytäntöönpanosääntöjen mukaisesti edellyttää suoraan tai välillisesti;
d)
’hakijalla’ luonnollista henkilöä tai oikeushenkilöä, joka pyytää viraston suorittamaa hyväksyntätehtävää tai palvelua;”
3)
Lisätään 4 artiklaan toinen ja kolmas alakohta seuraavasti:
”tulevia asetuksia sovellettaessa virasto voi periä liitteen II osan mukaisesti maksuja muista kuin liitteen I osassa tarkoitetuista hyväksyntätehtävistä.
kaikista organisaatiossa tapahtuvista muutoksista, joista ilmoitetaan virastolle ja jotka vaikuttavat sen hyväksyntään, voi seurata perittävän valvontamaksun uudelleen määrittäminen, jolloin uutta määrää sovelletaan seuraavasta laskutusjaksosta alkaen.”
4)
Korvataan 8 artikla seuraavasti:
”8 artikla
1. Hakijan on maksettava maksu euroina. Maksuehtojen on oltava hakijoiden saatavissa viraston verkkosivuilla. Hakija on maksettava maksu kokonaan, mukaan lukien maksun suorittamiseen mahdollisesti liittyvät pankkimaksut, ennen todistuksen myöntämistä, uusimista tai muuttamista, ellei virasto toisin päätä arvioituaan sille koituvan taloudellisen riskin. Maksu on maksettava 30 kalenterivuorokauden kuluessa siitä päivämäärästä, jona virasto on lähettänyt laskun hakijalle. Hakemus voidaan perua tai todistus voidaan peruuttaa tai sen voimassaolo keskeyttää, jos maksusuoritusta ei ole saatu määräajan kuluessa ja virasto on lähettänyt maksusta virallisen muistutuksen.
2. Virasto voi veloittaa maksun yhtenä eränä hakemuksen saatuaan taikka vuosi- tai valvontajakson alkaessa.
3. Virasto voi pyynnöstä antaa hakijalle arvion kaikista hyväksyntätehtävistä, joista suoritetaan tuntitaksaan perustuvia maksuja. Viraston on muutettava arviota, jos tehtävä osoittautuu ennakoitua helpommaksi ja nopeammaksi toteuttaa tai jos se osoittautuu vaativammaksi ja hitaammaksi toteuttaa kuin virasto olisi kohtuudella voinut ennakoida.
4. Jos virasto päättää hakemuksen tarkastamisen jälkeen, ettei hakemusta hyväksytä, mahdollinen jo peritty maksu palautetaan hakijalle lukuun ottamatta summaa, jonka on tarkoitus kattaa hakemuksen käsittelyn hallinnolliset kustannukset. Tämä summa vastaa liitteen II osassa ilmoitettua tuntitaksaa kaksinkertaisena. Jos virastolla on näyttöä siitä, että hakijan maksukyky voi olla heikentynyt, virasto voi kieltäytyä vastaanottamasta hakemusta, ellei hakija toimita pankkitakausta tai vakuustalletusta. Virasto voi myös kieltäytyä käsittelemästä hakemusta, jos hakija ei ole täyttänyt hyväksyntätehtävistä tai viraston tarjoamista palveluista aiheutuvia maksuvelvoitteita, kunnes hakija maksaa suorittamatta olevat kyseisistä hyväksyntätehtävistä tai tarjotuista palveluista aiheutuvat maksut.
5. Jos virasto keskeyttää hyväksyntätehtävän siitä syystä, että hakijan varat ovat riittämättömät, hakija ei noudata hänelle kuuluvia velvollisuuksia tai hakija päättää luopua hakemuksestaan taikka lykätä hankettaan, perittävien maksujen saldo, joka määritetään tuntitaksan mukaan kuluvan 12 kuukauden jaksolta mutta joka ei ylitä sovellettavaa kiinteää maksua, erääntyy kokonaisuudessaan hetkellä, jona virasto keskeyttää työnsä, ja samoin erääntyvät kaikki mahdolliset muut kyseisenä ajankohtana perimättä olevat maksut. Tuntimäärästä laskutetaan liitteen II osassa ilmoitetun tuntitaksan mukaan. Kun virasto hakijan pyynnöstä aloittaa aiemmin keskeytetyn hyväksyntätehtävän uudelleen, tästä tehtävästä veloitetaan samalla tavoin kuin uudesta hankkeesta.
6. Jos todistuksenhaltija palauttaa todistuksen tai virasto peruuttaa sen, perittävien maksujen saldo, joka lasketaan tuntitaksan mukaan mutta joka ei ylitä sovellettavaa kiinteää maksua, erääntyy kokonaisuudessaan hetkellä, jona todistus palautetaan tai peruutetaan, ja samoin erääntyvät kaikki mahdolliset muut kyseisenä ajankohtana perimättä olevat maksut. Tuntimäärästä laskutetaan liitteen II osassa ilmoitetun tuntitaksan mukaan.
7. Jos virasto keskeyttää todistuksen voimassaolon vuosi- tai valvontamaksun suorittamatta jättämisen vuoksi tai koska hakija ei ole toiminut sovellettavien vaatimusten mukaisesti, kyseisiä maksuja koskevat ajanjaksot jatkuvat.”
5)
Poistetaan 10 artiklan 2 kohta.
6)
Korvataan 11 artiklan toinen ja kolmas kohta seuraavasti:
”Haettaessa muutosta Euroopan parlamentin ja neuvoston asetuksen (EY) 216/2008 (5) 44 artiklan mukaisesti peritään muutoshakemuksen käsittelystä palkkio. Palkkioiden määrät vahvistetaan liitteen IV osassa. Jos muutoksenhakija on oikeushenkilö, virastolle on toimitettava kyseessä olevan organisaation valtuutetulta edustajalta allekirjoitettu todistus, jossa eritellään muutoksenhakijan liikevaihto. Todistus on toimitettava yhdessä muutoksenhakuilmoituksen kanssa. Muutoksenhakupalkkiot on maksettava 60 kalenterivuorokauden kuluessa päivästä, jona muutosta haettiin virastolta, viraston laatiman sovellettavan menettelyn mukaisesti. Jos maksua ei ole suoritettu tähän määräaikaan mennessä, valituslautakunta hylkää muutoksenhaun. Jos muutoksenhakupäätös tehdään muutoksenhakijan hyväksi, virasto hyvittää muutoksenhakupalkkiot viipymättä.
Muutoksenhakijan pyynnöstä hänelle voidaan toimittaa arvio palkkion määrästä ennen palvelun tarjoamista. Viraston on muutettava arviota, jos tehtävä osoittautuu ennakoitua helpommaksi ja nopeammaksi toteuttaa tai jos se osoittautuu vaativammaksi ja hitaammaksi toteuttaa kuin virasto olisi kohtuudella voinut ennakoida.
7)
Lisätään 14 artiklaan 3 kohta seuraavasti:
”3. Tämän asetuksen liitettä tarkastellaan säännöllisesti uudelleen sen varmistamiseksi, että viraston perimien maksujen ja palkkioiden määrät perustuvat olennaiseen tietoon viraston ennakoitujen tulojen ja menojen perustana olevista olettamuksista. Tätä asetusta ja sen liitettä voidaan tarvittaessa tarkastella uudelleen viimeistään viiden vuoden kuluttua sen voimaantulosta.”
8)
Muutetaan liite tämän asetuksen liitteen mukaisesti.
2 artikla
Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
Sitä sovelletaan 1 päivästä huhtikuuta 2012.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 11 päivänä kesäkuuta 2012.

Labels: 7
3
15
4